สาวใหญ่ถึงฆาต จมน้ำดับคารถในอุโมงค์ (คลิป)
ทางลอดรางรถไฟ จังหวะแล่นผ่าน น้ำทะลักมิดคัน จี้หาผู้รับผิดชอบ,สลด ซีอีโอสาววัย 41 นักธุรกิจ อสังหาริมทรัพย์และขายสินค้าออนไลน์ ดวงถึงฆาต ขับรถกระบะโตโยต้า ไฮลักซ์ รีโว่ 4 ประตู ออกจากบ้านมาทำธุระลงอุโมงค์ลอดทางรถไฟเข้าออกหมู่บ้าน ถนนคู่ขนานมอเตอร์เวย์ย่านประเวศ โชคร้ายขับถึงช่วงกลางอุโมงค์น้ำท่วมรถเครื่องดับ ระดับน้ำพุ่งพรวดจมมิดคันดับคารถ งมค้นหาศพนาน 3 ชม. ระดมสูบน้ำนานกว่า 8 ชม. กู้รถออกมาได้ ญาติเผยผู้ตายโทร.บอกครอบครัวและพยายามออกจากรถ รีบออกมาช่วยแต่พบน้ำท่วมเต็มอุโมงค์แล้ว ผอ.เขตประเวศระบุ หมู่บ้านปิดเครื่องสูบน้ำเหตุท่อส่งน้ำเครื่องสูบแตกให้ตำรวจสอบสวนผู้เกี่ยวข้อง ลูกบ้านเผยเคยเกิดน้ำท่วมอุโมงค์มาแล้ว แต่ระดับน้ำไม่สูงมากขนาดนี้ มีการแจ้งเตือนในไลน์กลุ่มหมู่บ้าน คาดผู้ตายไม่ได้อ่านหรือไม่ได้อยู่ในกลุ่มไลน์,นักธุรกิจสาวดวงถึงฆาตขับรถออกมาทำธุระจมน้ำดับอนาถคารถ เหตุการณ์นี้เปิดเผยขึ้นเมื่อเวลา 02.00 น. วันที่ 6 ก.ย. ร.ต.ท.ธนพล เฉลิมเพิ่มพล รองสารวัตร (สอบสวน) สน.ประเวศ รับแจ้งเหตุรถกระบะจมน้ำและมีผู้ติดภายใน เหตุเกิดภายในอุโมงค์ลอดทางรถไฟเข้าหมู่บ้านโกลเด้น นครา ซอยอ่อนนุช 65 แยก 14 แขวงและเขตประเวศ กทม. รุดตรวจสอบที่เกิดเหตุพร้อม พ.ต.อ.อลงกรณ์ ศิริสงคราม ผกก.สน.ประเวศ พ.ต.ท.กิตติพงษ์ สิมมาลี รอง ผกก.ป.สน.ประเวศ เจ้าหน้าที่มูลนิธิป่อเต็กตึ๊ง และนักประดาน้ำมูลนิธิป่อเต็กตึ๊ง มาช่วยงมค้นหา,ที่เกิดเหตุเป็นอุโมงค์ลอดทางรถไฟเข้าออกหมู่บ้าน ถนนคู่ขนานมอเตอร์เวย์ ขาเข้าช่วงหลักกิโลเมตรที่ 3+800 อุโมงค์มีความกว้างประมาณ 10 เมตร ระยะทางยาวประมาณ 100 เมตร ภายในอุโมงค์พบมีน้ำท่วมเต็มอุโมงค์ลึกประมาณ 3.50 เมตร เจ้าหน้าที่ต้องใช้อุปกรณ์ชุดประดาน้ำลงไปค้นหาจนพบรถกระบะโตโยต้า ไฮลักซ์ รีโว่ 4 ประตู สีดำ หมายเลขทะเบียน 7 กต 2080 กรุงเทพมหานคร จมอยู่ช่วงกลางอุโมงค์ใต้ทางรถไฟแต่ยังไม่พบร่างผู้เสียชีวิต เนื่องจากพบว่าประตูรถด้านคนขับเปิดออก คาดว่าร่างคนขับน่าจะหลุดออกจากตัวรถแล้ว นำกำลังนักประดาน้ำระดมหาแต่ไม่พบ จากนั้นเจ้าหน้าที่ขึ้นมาวางแผนการค้นหาใหม่อีกครั้ง ใช้เวลา 3 ชั่วโมง กระทั่งพบร่างคนขับเสียชีวิตลอยติดกับเพดานหลังคาภายในรถ นำร่างผู้เสียชีวิตออกมาจากตัวรถทราบชื่อต่อมา น.ส.ภาณุมาศ แซ่แต้ อายุ 41 ปี ก่อนนำศพส่งสถาบันนิติเวชฯ รพ.ตำรวจ เพื่อหาสาเหตุการเสียชีวิต,ต่อมาเวลา 09.00 น. เจ้าหน้าที่ตำรวจประสานเครื่องสูบน้ำจากสำนักระบายน้ำสำนักงานเขตประเวศ จำนวน 1 เครื่อง มาสูบน้ำออกจากอุโมงค์เพื่อกู้รถขึ้นมาตรวจสอบ แต่ปริมาณน้ำยังคงมีปริมาณสูงอยู่เจ้าหน้าที่ยังคงเดินเครื่องสูบต่อไป ขณะเดียวกัน พ.ต.อ.อลงกรณ์ ศิริสงคราม ผกก.สน.ประเวศ พร้อมด้วยนายธนะสิทธิ์ เมธพันธ์เมือง ผอ.เขตประเวศ เดินทางมาตรวจสอบที่เกิดเหตุ พ.ต.อ.อลงกรณ์กล่าวว่า จากการตรวจสอบเบื้องต้นทราบว่า เมื่อช่วงเที่ยงคืนที่ผ่านมา ผู้ตายกำลังจะขับรถออกจากหมู่บ้านเพื่อจะไปทำธุระโดยใช้เส้นทางออกด้านหลังหมู่บ้านมุ่งหน้าถนนเลียบมอเตอร์เวย์ จากการตรวจสอบพบว่า ผ่านป้อมยามของหมู่บ้านเวลา 00.27 น. เมื่อมาถึงทางลงอุโมงค์เกิดน้ำท่วมขังผู้ตายอาจเข้าใจว่าจะสามารถขับรถลุยน้ำต่อไปได้,ผกก.สน.ประเวศเผยอีกว่า เเต่เมื่อลงไปถึงช่วงกลางอุโมงค์เครื่องยนต์รถเกิดดับเพราะน้ำท่วมสูง อาจทำให้ไม่กล้าลงจากรถ ประกอบกับผู้ตายว่ายน้ำไม่เป็น ขณะนั้นผู้ตายโทร.กลับไปที่บ้านให้เรียกคนมาช่วยในเวลา 00.43 น. ญาติตามคนงานที่อยู่ใกล้เคียงมาช่วยดำน้ำค้นหา แต่ไม่สามารถช่วยเหลือได้เพราะระดับน้ำท่วมจนมิดรถทั้งคัน ประสานเจ้าหน้าที่กู้ภัยมาช่วยเหลือ หลังจากนี้จะเรียกกรรมการหมู่บ้าน พยานบุคคลที่เข้าให้การช่วยเหลือขณะเกิดเหตุ เจ้าหน้าที่รักษาความปลอดภัยที่เข้าเวรช่วงเวลาขณะเกิดเหตุ รวมถึงเชิญญาติของผู้เสียชีวิตมาสอบสวนว่าผู้ตายกำลังจะเดินทางไปไหน ทั้งนี้ อยู่ระหว่างการตรวจสอบผู้ที่เกี่ยวข้องทั้งหมด,ด้านนายธนะสิทธิ์เผยว่า ที่เกิดเหตุเป็นอุโมงค์ลอดทางรถไฟของหมู่บ้าน ทำสัญญาเช่าขออนุญาตจากการรถไฟ มีการติดตั้งระบบสูบน้ำมีบ่อซำน้ำตามมาตรฐานที่มีความลึก 10 เมตร เนื่องจากฝนจะทำให้มีน้ำท่วมขังในอุโมงค์อยู่บ่อยครั้ง ทั้งนี้ จากการตรวจสอบข้อมูลช่วงเวลาเกิดเหตุพบว่ามีปริมาณน้ำฝนเพียง 16.4 มิลลิเมตรต่อชั่วโมง แต่ทำไมถึงมีปริมาณน้ำไหลลงอุโมงค์มากขนาดนี้ อย่างไรก็ตามเขตต้องเข้ามาดูแลและพูดคุยกับหมู่บ้านเกี่ยวกับมาตรการการป้องกันเหตุลักษณะดังกล่าว เบื้องต้นสำนักงานเขตใช้เครื่องสูบน้ำขนาด 8 นิ้ว ร่วมกับเครื่องสูบน้ำของหมู่บ้านเร่งสูบน้ำออกเพื่อตรวจสอบ ทั้งนี้ ตนรับรายงานว่าเมื่อคืนที่ผ่านมาท่อส่งน้ำของเครื่องสูบน้ำของหมู่บ้านแตก หมู่บ้านจึงปิดเครื่องสูบน้ำ และเป็นจังหวะที่ผู้เสียชีวิตขับรถออกจากหมู่บ้านลุยน้ำในอุโมงค์ แต่ประเด็นนี้ต้องมอบหมายให้เจ้าหน้าที่ตำรวจเป็นฝ่ายดำเนินการเกี่ยวกับการสอบสวนหาสาเหตุ,จากการสอบถามลูกบ้านเผยว่า เมื่อหลายปีก่อนมีเหตุการณ์น้ำท่วมอุโมงค์เคยเกิดมาแล้ว 1 ครั้ง แต่ระดับน้ำไม่สูงมากขนาดนี้ และแจ้งเตือนลูกบ้านผ่านกลุ่มไลน์หมู่บ้าน ทั้งนี้ เมื่อวันที่ 5 ก.ย. ช่วงเวลาประมาณ 20.20 น. ลูกบ้านที่ผ่านทางมาแจ้งเตือนในไลน์กลุ่มหมู่บ้านที่มีสมาชิกกว่า 100 คน พร้อมถ่ายภาพประกอบว่ามีน้ำในอุโมงค์เพียงเล็กน้อย รถยังวิ่งผ่านได้ ต่อมาช่วง 22.00 น. แจ้งว่าเครื่องปั๊มน้ำเสีย ให้หลีกเลี่ยงการใช้เส้นทาง อย่างไรก็ตาม ผู้เสียชีวิตอาจไม่เห็นข้อความแจ้งเตือน หรืออาจจะไม่ได้อยู่ในกลุ่มไลน์ ทำให้ไม่ทราบ ว่ามีน้ำท่วมขัง,ต่อมาเวลา 17.30 น. ผู้สื่อข่าวรายงานว่า เจ้าหน้าที่กองพิสูจน์หลักฐานเดินทางมาตรวจสอบที่เกิดเหตุ ขณะที่เจ้าหน้าที่เร่งสูบน้ำเพื่อให้น้ำแห้งสนิทใช้เวลาไปกว่า 8 ชั่วโมงแล้ว น้ำได้ลดระดับจนเห็นตัวรถกระบะคันเกิดเหตุ ลักษณะจอดขวางอยู่กลางอุโมงค์ จากนั้นเจ้าหน้าที่ใช้เชือกขนาดใหญ่มาผูกกับตัวรถ แล้วใช้รถแบ็กโฮตักดินลากรถขึ้นจากอุโมงค์มาตรวจสอบ ภายในรถพบโทรศัพท์ยี่ห้อไอโฟน ไม่ทราบรุ่น สีขาว ของผู้ตายเก็บไว้เป็นหลักฐาน และนำรถไปเก็บไว้ที่ สน.ประเวศ,สำหรับ น.ส.ภาณุมาศ แซ่แต้ ผู้เสียชีวิต ปัจจุบันเป็นกรรมการผู้จัดการบริษัท ออพติโม (ประเทศไทย) จำกัด ประกอบกิจการเกี่ยวกับอสังหาริมทรัพย์ และหัวหน้าฝ่ายปฏิบัติการ หรือประธานฝ่ายปฏิบัติการบริษัท แกรนตัน เวิลด์ (ประเทศไทย) จำกัด จำหน่ายสินค้าอุปโภค บริโภค เครื่องสำอางและเบ็ดเตล็ดทั่วไป ประกอบกิจการซื้อขายผ่านระบบอินเตอร์เน็ต,เย็นวันเดียวกัน ที่อาคารธานีนพรัตน์ ศาลาว่าการ กทม. 2 ดินแดง นายธนะสิทธิ์ เมธพันธ์เมือง ผอ.เขตประเวศ กล่าวเพิ่มเติมว่า จากการลงพื้นที่เกิดเหตุร่วมกับเจ้าหน้าที่ฝ่ายโยธา พบว่า สวิตช์เครื่องสูบน้ำปิดอยู่ เจ้าหน้าที่กดสวิตช์เปิดเครื่องสูบน้ำพบว่าทำงานได้ปกติ พร้อมเสริมเครื่องสูบน้ำขนาดใหญ่ของเขตเข้าไปอีก 1 เครื่อง เร่งสูบน้ำออกจากอุโมงค์ อย่างไรก็ตาม ตั้งข้อสังเกตว่า รปภ.ไม่หาอะไรมากั้นห้ามรถลงอุโมงค์ ทั้งที่ก่อนหน้านี้ มีรถยนต์เข้าไป 1 คัน แล้วเกิดขัดข้อง ต้องนำรถกระบะมาลากขึ้นไป ขณะเดียวกัน เหตุใดจึงแจ้งว่า เครื่องสูบน้ำของหมู่บ้านเสีย,ด้าน พล.ต.อ.อัศวิน ขวัญเมือง ผู้ว่าฯ กทม.เผยว่า อุโมงค์เกิดเหตุเป็นของเอกชน เป็นหมู่บ้านจัดสรร โดยลักษณะเป็นอุโมงค์ทางลอดรถไฟที่ทางหมู่บ้านขออนุญาตการรถไฟแห่งประเทศไทย (รฟท.) จัดสร้างขึ้นเป็นทางเข้าออกหมู่บ้าน ปรากฏว่า ฝนเกิดตกในพื้นที่ ทำให้น้ำบนพื้นดินไหลมารวมกัน ภายในอุโมงค์ทางลอด ปกติอุโมงค์จะต้องติดตั้งเครื่องสูบน้ำเพื่อเร่งสูบน้ำออกขณะฝนตก ปรากฏว่าระหว่างที่ผู้เสียชีวิตขับรถยนต์ออกจากบ้านพักลอดอุโมงค์นั้น เครื่องสูบน้ำไม่เปิดทำงาน ขณะที่เจ้าหน้าที่รักษาความปลอดภัยไม่ได้แจ้งต่อผู้ขับรถคันดังกล่าว เมื่อขับรถเข้าไปยังทางลอด เครื่องยนต์เกิดดับกะทันหัน ส่วนปริมาณน้ำก็เพิ่มขึ้นต่อเนื่องจนเต็มอุโมงค์ ทำให้หญิงผู้ขับรถเสียชีวิต ส่วนเครื่องสูบน้ำภายในอุโมงค์นั้นเป็นของเอกชน ขอติดตั้งพร้อมการก่อสร้างอุโมงค์ ไม่ใช่เครื่องสูบน้ำของ กทม. เมื่อเกิดเหตุสำนักงานเขตประเวศนำเครื่องสูบน้ำของ กทม.ไปช่วยสูบน้ำออกจากอุโมงค์เท่านั้น,ข่าวที่เกี่ยวข้อง,สาว 41 เซ่นอุโมงค์มรณะ ขับกระบะลุยน้ำ-ทะลักท่วมมิดคัน กลายเป็นศพ,กว่า 7 ชม. กู้กระบะจมน้ำอุโมงค์ทางลอด สาวนักธุรกิจสำลักน้ำดับ (คลิป)
สลด ซีอีโอสาววัย 41 นักธุรกิจ อสังหาริมทรัพย์และขายสินค้าออนไลน์ ดวงถึงฆาต ขับรถกระบะโตโยต้า ไฮลักซ์ รีโว่ 4 ประตู ออกจากบ้านมาทำธุระลงอุโมงค์ลอดทางรถไฟเข้าออกหมู่บ้าน ถนนคู่ขนานมอเตอร์เวย์
ข่าวหน้า 1,รถกระบะจมน้ำ,จมน้ำในอุโมงค์,น้ำท่วมอุโมงค์,อุโมงค์ลอดทางรถไฟ,ข่าวทั่วไป